आसाम रायजोयाव खुंजानो गोनां बिधान सभा बिसायख’थिया खाथि सफैनाय लोगो लोगो जायगायारि आरो हारिमायारि राजखान्थि दोलोनि दैदेनगिरि-मावथिफोरा देरहागोननि मिजिंग लानानै सान-हर बायदि खायदाफोर सुजुदों। दानो गोदान खायदा सुजुदों आरो दसे उनावनो खायदाफोरखौ सोलाय-सोल’ खालामफिनदों राजखान्थि दोलोनि दैदेनगिरि-मावथिफोरा। जायखि जाया बे साननैसोयाव राजखान्थिनि बारा एसे गोबार बारनायखौ नुहांनो मोनसै। बे बार बारनायाव माबेबा राजखान्थिनि दैदेनगिरि एबा मावथिया बिजाथि मोनैनि माबेबा राजखान्थि दोलोनिफ्राय गुबुन मोनसे राजखान्थि दोलोयाव बुखार लांजानाय बादि जादों। बिदि समावनो कंग्रेस-ए आइ इउ डि एफ जथायमा दोलोनि बाहागोयारि दोलोफोर, एजिपि-बिजेपि लोगोयारि दोलोफोर आरो अजप-रायजर दलआ लोगोयारिनि बान्दोयाव थासेयावबो गोबां बियाबफोराव बिसुखे महरै बादायलायनायनो थिरां लानायखौ नुनो मोन्दों । सुबुंखान्थि हादराव गोदोनिफ्रायनो सोलिबोनाय थानाय बिसुखे महरै बिसायख’थि गेलेनो हानाया बयनिख्रुइ गुर्थ’ गोनां आयदा। खायसेबा बिसुखे महरै गेलेयाबालानो हरसेयावनो दोलो सोलायनानै बिसायख’थि गेलेनाय बादि जाथायबो जानाय नुयो। दा बे बिसायख’थिखौ मिरु खालामनानै रायजोनि जेरावबो साखा फारा। बि साखा फारानि गेजेरावनो माखासे राजखान्थियारि गोहोया गावनि दोलोनि फारसे सरासनस्रा सुबुंफोरखौ नोजोर लाखिनायनि थांखिजों जुरिजेन्दों गोबां रोखोमनि बिसायख’थिनि खोथा होनाय आरो रांनि थफ्ला। बिसायख’थिनि सिगां बाराव रां बिरहोनो लानाय खामानिया गोदान नङा। बियो सिगांफोर समनिफ्रायनो बिसायख’थिनि समफोराव रांफोरा बाराव बिरबोदों । नाथाय राजखान्थि दोलोफोरा बिसायख’थिनि सिगाङाव खरसा खालामनाय रांनि सायाव हमथानाय खामानियाव बिसायख’थि आयगा फेलें जादों नामा? बिनि सायाव रायजोनि सुबुंफोरखौ साननाय नुनो मोनो। मानोना बिसायख’थिनि मुङाव बुरजा रां खरसा खालामनाय खामानिया बबेयावबा नङा बबेयावबा हादरनि संबिजिदाव गब्लं थानाय बादि सानफ्लांनो गोनां जायो। नाथाय बिसायख’थिनि समाव गोबां राजखान्थि दोलोनि रां खरसा खालामनाय खामानिखौ माब्ला बिसायख’थि आयगा हमथागोन ? दानो बिदि बुरजा रां खरसा खालामनायनि सायाव जेबो राहा लायाबा उन सामफोराव राजखान्थि दोलो आरो दैदेनगिरि-मावथिफोरनि रां खरसा खालामनाय अनजिमाया हादरनि सरासनस्रा सुबुंफोरखौ गाव गावनि सुबुंखान्थिनि मोनथायखौ बाहायनायनि बेलायाव गाज्रि थासारि सोमजिनो हागौखौ साननो हायो। बिदिनो रांनि थफ्लाजों भटफोरा बायलाय फानलाय जाबाय थायोब्ला बेयो सुबुंखान्थि हादरनि थाखाय मोजां लैखोन नङा आरो उन समफोराव रांनि थफ्लाया सोरबा मोजां बिजाथिखौबो फेजेननो हागौ। बिनिखायनो फैगौ बिधान सभा बिसायख’थियाव उदां गोसोजों भटखौ सोरबा सासे बिजाथिनो होनानै देरहा होनाया साफ्रोम सुबुंफोरनिनो बिबान दं आरो गावनि मोनथाइ होननानै सानना लानानै भट होखालि बयबो लैहोर-लैहोर ओंखार बोनानै भट होफैनांगौ ।